Børn i SFO'en Bikuben er to gange i juni blevet kontaktet af en voksen mand. Han rettede begge gange henvendelse til børnene på legepladsen og foregav at være en fodboldspiller som gerne ville lege med børnene. Manden har angiveligt også tilbudt børnene at hente pizza. I begge tilfælde er der kommet voksne til stedet og manden er forsvundet. Politikommissær Peter Skovbak fra lokalpolitiet i Hjørring efterforsker sagen. Han pointerer at der ikke er mistanke om at der er sket noget kriminelt. - Men derfor vil vi gerne have identificeret denne mand - så vi kan tale med ham, siger Peter Skovbak, og han tilskynder den pågældende person til at melde sig, og at borgere kontakter politiet, hvis de har oplysninger i sagen. Han opfordrer desuden forældre i lokalområdet til at tage en snak med deres børn om hvordan de skal agere, hvis de bliver kontaktet af personer de ikke kender. Politiet kan kontaktes på 963011448 eller 114.

Referat:
Nordjyllands Politi søger oplysninger om en mand der to gange har henvendt sig til børn i en SFO i Aabybro.